KOMISSION TÄYTÄNTÖÖNPANOPÄÄTÖS (EU) 2022/575,

annettu 6 päivänä huhtikuuta 2022,

kiireellisistä toimenpiteistä suu- ja sorkkataudin unioniin kulkeutumisen estämiseksi kolmansista maista tai kolmansilta alueilta tulevien heinien ja olkien lähetysten mukana ja täytäntöönpanoasetuksen (EU) 2020/2208 kumoamisesta

(tiedoksiannettu numerolla C(2022) 2078)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (”eläinterveyssäännöstö”) (1) ja erityisesti sen 261 artiklan 1 kohdan b alakohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (2) ja erityisesti sen 128 artiklan 1 kohdan,

sekä katsoo seuraavaa:

(1) Suu- ja sorkkatauti on vakava ja erittäin tarttuva karjan virustauti, jolla voi olla merkittävä taloudellinen vaikutus maatalousalaan ja joka saattaa levitä nopeasti saastuneen kasviaineksen, kuten heinän ja olkien, mukana.

(2) Heinä ja olki ovat ainoat kasviainekset, joiden lähetysten osalta säädettiin unioniin tuloa koskevista rajoituksista komission asetuksessa (EY) N:o 136/2004 (3), jota sovellettiin 20 päivään huhtikuuta 2021. Heinien ja olkien lähetysten tulo unioniin oli sallittua ainoastaan niistä kolmansista maista tai kolmansilta alueilta, jotka luetellaan asetuksen (EY) N:o 136/2004 liitteessä V. Kun otetaan huomioon riski suu- ja sorkkataudin leviämisestä kyseisten ainesten välityksellä, on aiheellista jatkaa tällaisista rajoituksista säätämistä unionin lainsäädännössä.

(3) Asetuksella (EU) 2016/429 käyttöön otetulla uudella eläinterveyttä koskevalla lainsäädäntökehyksellä, jota on sovellettu 21 päivästä huhtikuuta 2021, olisi varmistettava sujuva siirtyminen aiemmissa unionin säädöksissä vahvistetuista vaatimuksista, mukaan lukien kasviaineiston tuloa unioniin koskevat vaatimukset, koska ne ovat osoittautuneet tehokkaiksi. Sen vuoksi tässä päätöksessä vahvistettavissa säännöissä olisi pidettävä ennallaan kyseisten aiempien sääntöjen tavoite ja sisältö siihen asti kunnes Euroopan elintarviketurvallisuusviranomainen (EFSA) on antanut tieteellisen lausunnon, jossa arvioidaan eläinterveysriskejä, joita suu- ja sorkkataudin ja muiden luokan A tautien, joita tarkoitetaan komission täytäntöönpanoasetuksen (EU) 2018/1882 (4) 1 artiklan 1 kohdassa, kulkeutuminen unioniin kolmansista maista ja kolmansilta alueilta peräisin olevien heinien ja olkien lähetysten mukana aiheuttaa.

(4) Sen vuoksi tässä päätöksessä on tarpeen vahvistaa luettelo kolmansista maista tai alueista, joista heinien ja olkien lähetysten tulo unioniin on sallittua. Kyseisessä luettelossa olisi otettava huomioon asetuksen (EY) N:o 136/2004 liitteessä V oleva luettelo ja komission täytäntöönpanoasetuksen (EU) 2021/404 (5) liitteessä II oleva luettelo kolmansista maista tai alueista tai niiden vyöhykkeistä, joista sorkka- ja kavioeläinten lähetysten saapuminen unioniin on sallittua, koska niiden eläinterveystilanne muun muassa suu- ja sorkkataudin osalta on suotuisa. Selvyyden vuoksi, ja jotta kaupalle ei aiheudu häiriöitä, olisi lisäksi laadittava erillinen luettelo kolmansista maista tai alueista, joista polttolaitoksissa poltettavaksi tarkoitettujen olkipellettien lähetysten tulo unioniin on sallittua.

(5) Jotta estetään poltettavaksi tarkoitettujen olkipellettien lähetysten pääsy kosketuksiin suu- ja sorkkataudille alttiisiin eläimiin, tässä päätöksessä olisi myös vahvistettava tiukat riskinvähentämistoimenpiteet, jotka koskevat tällaisten lähetysten toimittamista määräpaikkana olevaan laitokseen unionissa. Ne olisi asetettava Euroopan parlamentin ja neuvoston asetuksen (EU) N:o 952/2013 (6) 210 artiklan a alakohdassa tarkoitettuun erityismenettelyyn, ja niiden kuljetusta olisi seurattava komission delegoidun asetuksen (EU) 2019/1666 (7) mukaisesti asetuksen (EU) 2017/625 131 artiklassa säädetyn virallisen valvonnan sähköisen tiedonhallintajärjestelmän (IMSOC) avulla, ja ne olisi toimitettava unionin saapumisrajatarkastusasemalta suoraan unionissa sijaitsevaan määränpäänä olevaan laitokseen, jossa ne poltetaan.

(6) Heinän ja olkien CN-koodit vahvistetaan komission täytäntöönpanoasetuksen (EU) 2021/632 (8) liitteessä olevassa 12 ryhmässä, minkä vuoksi ne olisi otettava huomioon tässä päätöksessä.

(7) Yksinkertaistamisen ja oikeudellisen selkeyden vuoksi komission täytäntöönpanoasetus (EU) 2020/2208 (9), jolla tällä hetkellä sallitaan heinien ja olkien lähetysten tuonti Isosta-Britanniasta ja sen kruunun alaisuuteen kuuluvilta alueilta, olisi kumottava, ja ne olisi lueteltava tämän päätöksen liitteessä olevassa 1 osassa.

(8) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Kohde ja soveltamisala Tässä päätöksessä säädetään kiireellisistä toimenpiteistä, jotka koskevat heinien ja olkien lähetysten tuloa unioniin kolmansista maista ja kolmansilta alueilta.

2 artikla Heinien ja olkien lähetysten unioniin tuloa koskevat vaatimukset 1. Täytäntöönpanoasetuksen (EU) 2021/632 liitteessä olevassa 12 ryhmässä tarkoitettujen olkien (CN-koodi ex 1213 00 00) tai kyseisessä 12 ryhmässä tarkoitetun heinän (CN-koodi Ex12 14 90) lähetysten tulo unioniin voidaan sallia ainoastaan, jos kyseiset lähetykset ovat peräisin tämän päätöksen liitteessä olevassa 1 osassa luetteluista kolmansista maista tai kolmansilta alueilta. 2. Poiketen siitä, mitä 1 kohdassa säädetään, laitoksissa poltettavaksi tarkoitettujen olkipellettien lähetysten tulo unioniin sallitaan edellyttäen, että ne täyttävät seuraavat edellytykset: a) ne ovat peräisin liitteessä olevassa 2 osassa luetelluista kolmansista maista tai kolmansilta alueilta; b) ne asetetaan unioniin tulon yhteydessä asetuksen (EU) N:o 952/2013 210 artiklan a alakohdassa säädettyyn erityismenettelyyn; niiden kuljetusta seurataan delegoidun asetuksen (EU) 2019/1666 mukaisesti asetuksen (EU) 2017/625 131 artiklassa säädetyn virallisen valvonnan sähköisen tiedonhallintajärjestelmän (IMSOC) avulla; ja ne toimitetaan unionin saapumisrajatarkastusasemalta suoraan unionissa sijaitsevaan määräpaikkana olevaan laitokseen, jossa ne poltetaan.

3 artikla Kumoaminen Kumotaan täytäntöönpanoasetus (EU) 2020/2208.

4 artikla Osoitus Tämä päätös on osoitettu kaikille jäsenvaltioille.

Tehty Brysselissä 6 päivänä huhtikuuta 2022. Komission puolesta Stella KYRIAKIDES Komission jäsen

(1) EUVL L 84, 31.3.2016, s. 1.

(2) EUVL L 95, 7.4.2017, s. 1.

(3) Komission asetus (EY) N:o 136/2004, annettu 22 päivänä tammikuuta 2004, kolmansista maista tuotavien tuotteiden eläinlääkinnällisistä tarkastusmenettelyistä yhteisön rajatarkastusasemilla (EUVL L 21, 28.1.2004, s. 11 ).

(4) Komission täytäntöönpanoasetus (EU) 2018/1882, annettu 3 päivänä joulukuuta 2018, tiettyjen taudinehkäisy- ja taudintorjuntasääntöjen soveltamisesta luetteloitujen tautien eri luokkiin ja sellaisten lajien tai lajien ryhmien luettelon laatimisesta, jotka aiheuttavat merkittävän riskin kyseisten luetteloitujen tautien leviämiselle (EUVL L 308, 4.12.2018, s. 21 ).

(5) Komission täytäntöönpanoasetus (EU) 2021/404, annettu 24 päivänä maaliskuuta 2021, sellaisten kolmansien maiden, alueiden tai niiden vyöhykkeiden luetteloiden vahvistamisesta, joista eläinten, sukusolujen ja alkioiden ja eläinperäisten tuotteiden saapuminen unioniin on sallittua Euroopan parlamentin ja neuvoston asetuksen (EU) 2016/429 mukaisesti (EUVL L 114, 31.3.2021, s. 1).

(6) Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).

(7) Komission delegoitu asetus (EU) 2019/1666, annettu 24 päivänä kesäkuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse edellytyksistä tiettyjen tavaroiden lähetysten kuljetuksen ja saapumisen seuraamiseksi saapumisrajatarkastusasemalta määräpaikassa unionissa sijaitsevaan laitokseen (EUVL L 255, 4.10.2019, s. 1).

(8) Komission täytäntöönpanoasetus (EU) 2021/632, annettu 13 päivänä huhtikuuta 2021, Euroopan parlamentin ja neuvoston asetuksen (EU) 2017/625 soveltamissäännöistä virallisen valvonnan kohteena rajatarkastusasemilla olevien eläinten, eläinperäisten tuotteiden, sukusolujen ja alkioiden, eläimistä saatavien sivutuotteiden ja niistä johdettujen tuotteiden, yhdistelmätuotteiden sekä heinien ja olkien luetteloiden osalta ja komission täytäntöönpanoasetuksen (EU) 2019/2007 ja komission päätöksen 2007/275/EY kumoamisesta (EUVL L 132, 19.4.2021, s. 24).

(9) Komission täytäntöönpanoasetus (EU) 2020/2208, annettu 22 päivänä joulukuuta 2020, Yhdistyneen kuningaskunnan yksilöimisestä kolmanneksi maaksi, josta heinien ja olkien lähetysten tuonti unioniin on sallittua (EUVL L 438, 28.12.2020, s. 21).